**Ministru kabineta noteikumu projekta „Grozījumi Ministru kabineta 2014. gada 23. decembra noteikumos Nr. 791 „Noteikumi par kārtību, kādā Valsts robežsardze izsniedz un anulē speciālās caurlaides, un speciālo caurlaižu paraugiem”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Grozījumi Ministru kabineta 2014. gada 23. decembra noteikumos Nr. 791 „Noteikumi par kārtību, kādā Valsts robežsardze izsniedz un anulē speciālās caurlaides, un speciālo caurlaižu paraugiem”” (turpmāk – Projekts) sagatavots, lai precizētu lēmumu par speciālo caurlaižu (turpmāk – caurlaides) spēkā stāšanās laiku un caurlaižu paraugus, kā arī lai vienkāršotu un uzlabotu caurlaižu izsniegšanas procesu.Projekts stāsies spēkā vispārējā kārtībā atbilstoši Oficiālo publikāciju un tiesiskās informācijas likumam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2015. gadā tika pieņemts likums „Grozījumi Latvijas Republikas valsts robežas likumā”, kas paredz svītrot Latvijas Republikas valsts robežas likuma (turpmāk – Robežas likums) 16. panta pirmo daļu. Likuma „Grozījumi Latvijas Republikas valsts robežas likumā” sākotnējās ietekmes novērtējuma ziņojumā (anotācijā)[[1]](#footnote-1) ir norādīts sekojošais: *„Ministru kabineta 2013. gada 4. jūnija noteikumu Nr. 301 ,,Noteikumi par robežapsardzības informācijas sistēmā iekļaujamās informācijas apjomu, glabāšanas termiņiem un piekļuves tiesībām” 6. punkts nosaka, ka Robežapsardzības informācijas sistēmā tiek iekļautas ziņas par personām, kurām izsniegtas, anulētas vai atteiktas speciālās caurlaides.**Valsts robežsardzes amatpersonām veicot režīma ievērošanas kontroles pasākumus pierobežas joslā, informāciju vai personai ir izsniegta, anulēta vai atteikta speciālā caurlaide, izmantojot elektroniskos sakaru līdzekļus ir iespējams pārbaudīt Robežapsardzības informācijas sistēmā. Līdz ar to Latvijas Republikas valsts robežas likuma 16. panta pirmajā daļā noteiktā prasība personām, uzturoties pierobežas joslā, glabāt pie sevis un pēc Valsts robežsardzes amatpersonas pieprasījuma uzrādīt speciālo caurlaidi vairs nav aktuāla.”.*Līdz ar to papīra formas caurlaides mērķis bija nodrošināt iespēju Valsts robežsardzei pārliecināties par šādas caurlaides esamību un tādējādi par personas tiesībām uzturēties pierobežas joslā.Ministru kabineta 2014. gada 23. decembra noteikumi Nr. 791 „Noteikumi par kārtību, kādā Valsts robežsardze izsniedz un anulē speciālās caurlaides, un speciālo caurlaižu paraugiem” (turpmāk – MK noteikumi) nosaka kārtību, kādā personas iesniedz iesniegumus, Valsts robežsardze izskata personu iesniegumus, izsniedz un anulē caurlaides, kā arī nosaka caurlaižu paraugus. Saskaņā ar MK noteikumu 2. un 3. punkta prasībām, lai saņemtu caurlaidi (pastāvīgo caurlaidi vai terminēto caurlaidi), persona iesniedz Valsts robežsardzes struktūrvienībā attiecīgu iesniegumu.Atbilstoši MK noteikumu 1. un 2. pielikumam, personai caurlaidi var izsniegt papīra formā Valsts robežsardzes struktūrvienībā vai arī elektroniski (nosūtot uz iesniegumā norādīto elektroniskā pasta adresi vai valsts pārvaldes pakalpojumu portālu Latvija.lv (tikai gadījumos, ja iesniegums iesniegts, izmantojot e-pakalpojumu „Pierobežas joslas speciālo caurlaižu un reģistrācijas izziņu pieteikšana un saņemšana” portālā Latvija.lv)).Līdz ar to pašreiz MK noteikumos apstiprinātā caurlaide kalpo kā administratīvā akta paziņošanas forma un tādējādi noteic administratīvā akta spēkā stāšanos.2018. gadā personām Valsts robežsardzes struktūrvienībās papīra formā ir izsniegta 11581 caurlaide. 2019. gadā – 11554 caurlaides, bet 2020. gadā – 8889 caurlaides.Vienlaikus Valsts robežsardze konstatējusi gadījumus, kad personas pieprasījušas caurlaides izsniegt papīra formā Valsts robežsardzes struktūrvienībā, bet neierodas tās saņemt. 2019. gadā konstatēti 233 šādi gadījumi, bet 2020. gadā konstatēts 541 šāds gadījums. Saskaņā ar Administratīvā procesa likuma 70. panta pirmo daļu, ja ārējā normatīvajā aktā vai pašā administratīvajā aktā nav noteikts citādi, administratīvais akts stājas spēkā ar brīdi, kad tas paziņots adresātam. Līdz ar to, ja persona nav ieradusies Valsts robežsardzes struktūrvienībā saņemt caurlaidi, lēmums par caurlaides izsniegšanu nav stājies spēkā. Lai persona, kura pieprasījusi izsniegt caurlaidi papīra formā, saņemtu to pēc iespējas ātrāk, Valsts robežsardzes struktūrvienība lēmumu par caurlaides izsniegšanu paziņo telefoniski.Valsts pārvaldes iekārtas likuma 10. panta sestā daļa noteic, ka valsts pārvalde savā darbībā pastāvīgi pārbauda un uzlabo sabiedrībai sniegto pakalpojumu kvalitāti. Tās pienākums ir vienkāršot un uzlabot procedūras privātpersonas labā.Administratīvā procesa likuma 70. panta pirmā daļa noteic, ja ārējā normatīvajā aktā vai pašā administratīvajā aktā nav noteikts citādi, administratīvais akts stājas spēkā ar brīdi, kad tas paziņots adresātam. Veids, kādā administratīvo aktu paziņo adresātam — rakstveidā, mutvārdos vai citādi —, neietekmē tā stāšanos spēkā.Lai nodrošinātu efektīvāku un personai noteikto tiesību izmantošanu, projekts paredz, ka lēmums par caurlaides izsniegšanu stājas spēkā tā pieņemšanas brīdī. Tādējādi caurlaides spēkā esamība un personas tiesības uzturēties pierobežas joslā nav atkarīgas no brīža, kad persona papīra formā saņems caurlaidi. Valsts robežsardze telefoniski informēs personu, kura pieprasījusi caurlaidi papīra formā, par pieņemto lēmumu par caurlaides izsniegšanu, un pēc tam izsniegs caurlaidi, ievērojot personas norādīto dokumenta saņemšanas veidu. Šāda kārtība netiek attiecināta uz caurlaidēm, kuras tiks nosūtītas elektroniski no valsts pārvaldes pakalpojumu portāla Latvija.lv, jo, ņemot vērā Robežapsardzības informācijas sistēmas uzbūvi, caurlaides lēmuma pieņemšanas brīdī elektroniskā formā tiek nosūtītas uz personas kontu valsts pārvaldes pakalpojumu portālā Latvija.lv.Līdz ar to Projektā ir ietverts regulējums, kas paredz lēmuma par caurlaides izsniegšanu spēkā stāšanās laiku – no pieņemšanas brīža, kā arī Projekts paredz, ka turpmāk personas caurlaides varēs saņemt arī pa pastu.Minētais regulējums vienkāršos un uzlabos caurlaižu izsniegšanu, kā arī nodrošinās personai efektīvāku Robežas likumā noteikto tiesību izmantošanu. Lēmumi par atteikumu izsniegt caurlaidi tiks pieņemti, ievērojot Administratīvā procesa likumā noteikto.Vienlaikus, ņemot vērā, ka ir svītrota Robežas likuma 16. panta pirmā daļa, kas noteica prasību personai, uzturoties pierobežas joslā, glabāt pie sevis un pēc Valsts robežsardzes amatpersonas pieprasījuma uzrādīt caurlaidi, kas ļauj uzturēties pierobežas joslā:* Projekta 2. punkts paredz svītrot no MK noteikumu 8. punkta vārdus „vai papīra formā izsniegtā caurlaide ir bojāta vai zudusi”;
* Projekta 5. un 6. punkts paredz izteikt MK noteikumu 3. un 4. pielikumu jaunā redakcijā, no Pastāvīgās caurlaides parauga un Terminētās caurlaides parauga svītrojot normu, kas paredz caurlaidi uzrādīt kopā ar dokumentu, kas apliecina personas identitāti.

Oficiālās elektroniskās adreses likuma 12. panta pirmā daļa noteic, ja ir aktivizēts oficiālās elektroniskās adreses konts, valsts iestāde un privātpersona sazinās elektroniski un elektronisko dokumentu nosūta, izmantojot oficiālo elektronisko adresi. Ja šā likuma 5. panta otrajā daļā minētā fiziskā persona, kurai ir aktivizēts oficiālās elektroniskās adreses konts, lūdz izmantot citu saziņas kanālu, lūgumu īpaši pamatojot, minēto lūgumu pēc iespējas ņem vērā un izmanto fiziskās personas norādīto dokumenta paziņošanas veidu. Ņemot vērā minēto, Projektā ietverts regulējums, kas saistīts ar oficiālās elektroniskās adreses lietošanu.Projektā paredzēto pasākumu izpilde tiks nodrošināta Valsts robežsardzei budžeta programmā 10.00.00 „Valsts robežsardzes darbība” piešķirto valsts budžeta līdzekļu ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts robežsardze. |
| 4. | Cita informācija | Nav. |
|  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kas uzturēsies pierobežas joslā un kurām atbilstoši Robežas likuma 18. panta pirmajai daļai nepieciešama caurlaide.Valsts robežsardzes amatpersonas, kuras nodrošinās caurlaižu izsniegšanu gan elektroniski, gan papīra formā. |
| 2. | Tiesiskā regulējuma ietekme uz tautsaimniecību un administratīvo slogu | Personām, kuras iesniegumā caurlaides saņemšanai būs norādījušas, ka caurlaidi papīra formā vēlas saņemt pa pastu, administratīvais slogs samazināsies, jo caurlaides saņemšanai nebūs jāierodas Valsts robežsardzes struktūrvienībā.Valsts robežsardzes amatpersonām, kuras nodrošinās caurlaižu nosūtīšanu pa pastu personām, kuras iesniegumā būs norādījušas, ka vēlas caurlaidi saņemt pa pastu, administratīvais slogs palielināsies, jo būs jānodrošina caurlaides nogādāšanu uz pastu un vēstules nosūtīšanu.  |
| 3. | Administratīvo izmaksu monetārs novērtējums | Valsts robežsardzes administratīvās izmaksas, lai nodrošinātu caurlaižu nosūtīšanu pa pastu, saskaņā ar Ministru kabineta 2009. gada 15. decembra instrukcijas Nr. 19 ,,Tiesību akta projekta sākotnējās ietekmes izvērtēšanas kārtība” 24. punktā noteikto formulu: C = (f x l) x (n x b), kurC = informācijas sniegšanas pienākuma radītās izmaksas jeb administratīvās izmaksas;f = finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējam, ja tādi ir);l = laika patēriņš, kas nepieciešams, lai sagatavotu informāciju, kuras sniegšanu paredz projekts;n = subjektu skaits, uz ko attiecas projektā paredzētās informācijas sniegšanas prasības;b = cik bieži gada laikā projekts paredz informācijas sniegšanu.Aprēķinos tiek izmantota Valsts robežsardzes amatpersonas ar speciālo dienesta pakāpi atlīdzība: EUR 11,57 stundā.Valsts robežsardzes pieņēmumi:* 1 gada laikā pa pastu tiks nosūtītas 500 caurlaides;
* caurlaides sagatavošanai tiek izmantota 1 papīra lapa, kuras izmaksas – 0,01 EUR;
* 1 vēstules izmaksas – 1,95 EUR (0,06 EUR – 1 aploksnes izmaksas, 1,89 EUR – vēstules nosūtīšanas (ierakstīts pasta sūtījums) izmaksas);
* vēstules nogādāšana pasta nodaļā – 10 minūtes.

C = (11,57 x 0,17) x (500 x 1) + (500 x 0,01 )\* + (500 x 1,95)\*\* = 1,97 x 500 + 5 + 975 = 1965,00 EUR\*papīra izmaksas\*\*vēstules izmaksas |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību un sabiedrības pārstāvjiem nodrošinātu iespēju piedalīties sabiedriskajā apspriedē, iesaistīties publiskajā apspriešanā, kā arī rakstiski sniegt viedokli par Ministru kabineta projektu tā izstrādes stadijā, projekts ievietots Iekšlietu ministrijas tīmekļvietnē sadaļas „Aktualitātes” apakšsadaļas “Sabiedrības līdzdalība”, apakšsadaļas “Attīstības plānošanas dokumenti un tiesību aktu projekti” apakšsadaļā ”Diskusiju dokumenti”.Iekšlietu ministrija, izpildot Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 14. punktu, projektu nosūtīja arī Valsts kancelejai. |
| 3. | Sabiedrības līdzdalības rezultāti | Tiks aizpildīts pēc sabiedrības līdzdalības procesa nodrošināšanas. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas un institucionālo struktūru. Jaunas institūcijas nebūs jāveido, esošās institūcijas nebūs jālikvidē vai jāreorganizē. |
| 3. | Cita informācija | Nav. |

Iesniedzējs: Iekšlietu ministrs S.Ģirģens

Vīza: valsts sekretārs D.Trofimovs

Šrenks, 67075702

Dins.Srenks@rs.gov.lv

1. http://titania.saeima.lv/LIVS12/SaeimaLIVS12.nsf/0/7DF0033F48F5442AC2257E670040B1E8?OpenDocument [↑](#footnote-ref-1)